UDHËZIM
Nr. 398, datë 3.6.2026

PËR PROCEDURAT E PUNËSIMIT, EMËRIMIT, PEZULLIMIT, LIRIMIT DHE TË DISIPLINËS SË MJEKËVE NË INSTITUCIONET SHËNDETËSORE PUBLIKE NË REPUBLIKËN E SHQIPËRISË, NËPËRMJET PLATFORMËS ELEKTRONIKE

Në mbështetje të nenit 102, pika 4, të Kushtetutës së Republikës së Shqipërisë; të nenit 31/1, të ligjit nr. 10107, datë 30.3.2009, “Për kujdesin shëndetësor në Republikën e Shqipërisë”, të ndryshuar; si dhe të pikave 10 dhe 11, të vendimit të Këshillit të Ministrave nr. 419, datë 4.7.2018, “Për krijimin, mënyrën e organizimit dhe të funksionimit të Operatorit të Shërbimeve të Kujdesit Shëndetësor”,

UDHËZOJ:

KREU I
TË PËRGJITHSHME

1. Ky udhëzim rregullon procedurat për punësimin, emërimin, pezullimin, lirimin dhe disiplinën e mjekëve në institucionet e ofrimit të shërbimit të kujdesit shëndetësor publik, nëpërmjet portalit “Mjek për Shqipërinë”.
2. Në kuptim të këtij udhëzimi, termi “mjek” do të përfshijë të gjithë profesionistët e shëndetësisë që janë të licencuar për ushtrimin e profesionit nga Urdhri i Mjekut apo Urdhri i Stomatologut dhe që ushtrojnë profesionin e tyre.
3. Në kuptim të këtij udhëzimi, institucionet e ofrimit të shërbimit të kujdesit shëndetësor publik përfshijnë: spitalet universitare/terciare/rajonale/psikiatrike/bashkiake/ditore, njësitë vendore të kujdesit shëndetësor (këtu e më poshtë “NJVKSH-të”), qendrat shëndetësore (këtu e më poshtë “QSH-të”), si dhe institucionet qendrore në varësi të Ministrisë së Shëndetësisë dhe Mirëqenies Sociale që kanë në organikat e tyre pozicionin “mjek”.
4. Marrëdhëniet e punës së mjekëve rregullohen në bazë të dispozitave të Kodit të Punës.
5. Procedurat për punësimin e mjekëve udhëhiqen nga parimet e ligjshmërisë e të përgjegjshmërisë, si dhe nga vlerat e profesionalizmit, transparencës, meritës, barazisë dhe interesit më të lartë të shëndetit publik.
6. Shpallja e vendeve të lira të punës, konkurrimi, renditja e kandidatëve, si dhe emërimi në një vend të lirë pune realizohen nëpërmjet portalit “Mjek për Shqipërinë”.
7. Drejtoria Qendrore e Operatorit të Shërbimeve të Kujdesit Shëndetësor (në vazhdim “DQOSHKSH-ja”) është institucioni përgjegjës për menaxhimin e portalit “Mjek për Shqipërinë”. Për pranimin e mjekëve në një vend të lirë pune në institucionet shëndetësore publike, DQOSHKSH-ja në bashkëpunim me drejtoritë rajonale të shërbimeve të kujdesit shëndetësor (në vazhdim “DROSHKSH-të”), drejtoritë e spitaleve universitare/(në vazhdim “DSU-të”)/terciare dhe institucionet qendrore në varësi të MSHMS-së respektivisht, organizojnë procedurat sipas këtij udhëzimi.
8. DROSHKSH-të, DSU-të/terciare dhe institucionet qendrore në varësi të MSHMS-së që kanë në organikat e tyre pozicionin “mjek” kanë detyrimin të përcjellin pranë DQOSHKSH-së vendet e lira sa herë krijohen.
9. DQOSHKSH-ja ka detyrimin t’i publikojë vendet e lira në portalin “Mjek për Shqipërinë”, si dhe përditësimin e listëpritjes, në rast se ka një të tillë. Publikimet e vendeve të lira në portal do të bëhen menjëherë me krijimin e vendit vakant.
10. Për të marrë pjesë në Programin e Bonusit mjeku aplikon përmes platformës elektronike “Mjekë për Shqipërinë”, ndërfaqja “Mjekë bonus”.
11. Mjekët nga diaspora, shprehin interesin për punësim në rubrikën “Mjek nga Diaspora” në faqen zyrtare të Ministrisë së Shëndetësisë dhe Mirëqenies Sociale.
12. Procesi i konkurrimit zhvillohet për të gjithë kandidatët që plotësojnë kriteret e përcaktuara në ligjin për ushtrimin e profesionit të mjekut, si dhe kriteret specifike të pozicionit të punës.
13. Kandidatët e interesuar për t’u punësuar si mjekë në institucionet shëndetësore publike marrin pjesë në konkurrim, i cili zhvillohet në dy faza:
a) konkurrimi me dosje;
b) intervista.

KREU II
SHPALLJA E VENDEVE TË LIRA TË PUNËS DHE APLIKIMI

1. Institucionet e Ofrimit të Shërbimit të Kujdesit Shëndetësor Publik në varësi të OSHKSH-së raportojnë vendet e lira të punës, menjëherë me krijimin e pozicionit vakant, pranë DROSHKSH-ve. DROSHKSH-të identifikojnë vendet vakante për (mjek) në institucionet shëndetësore në varësi të tyre dhe i dërgojnë pranë DQOSHKSH-së, brenda datës 2 (dy) të çdo muaji pasardhës.
2. Qendrat Spitalore Universitare/terciare identifikojnë vendet vakante për mjekë sipas shërbimeve dhe përgatisin shpalljen. Këto të fundit dërgojnë shpalljen e vendeve të lira pranë DQOSHKSH-së, brenda datës 2 të çdo muaji pasardhës.
3. DQOSHKSH-ja, ka përgjegjësinë për të raportuar listën përfundimtare të vendeve vakante në MSHMS, brenda datës 5 (pesë) të çdo muaji pasardhës.
4. Shpallja e vendeve vakant për mjek familje/mjek të përgjithshëm bëhet e grupuar mbi bazë të NJVKSH-ve. Shpallja e vendeve vakante për mjek specialist/mjek stomatolog bëhet për pozicion, sipas specialitetit përkatës.
5. Shpallja në portalin “Mjek për Shqipërinë” përmban këto të dhëna:
a) kriteret që duhet të plotësojë kandidati për pranim;
b) dokumentet që duhet të dorëzohen dhe mënyrën e dorëzimit të tyre;
c) afatin e dorëzimit të dokumenteve;
d) datën e shpalljes së vlerësimit paraprak të kandidatëve;
e) fushën e njohurive mbi të cilën do të bazohet intervista;
f) mënyrën e vlerësimit të kandidatëve për fazat I dhe II;
g) mënyrën e njoftimit dhe komunikimit me kandidatët;
h) lista e qendrave shëndetësore e grupuar, sipas NJVKSH-ve (për mjek të përgjithshëm/mjek familje).
6. Kandidatët e interesuar, regjistrohen në portalin “Mjek për Shqipërinë” dhe ngarkojnë/përditësojnë në portal dokumentet e kërkuara.
7. Dosja e aplikimit përmban:
a) jetëshkrimin e kandidatit (CV);
b) fotokopje të letërnjoftimit (ID) ;
c) diplomën universitare dhe listën e notave (për kandidatët që kanë studiuar jashtë vendit, diploma e tyre duhet të jetë e njohur nga ministria përgjegjëse për arsimin);
d) diplomën e specializimit dhe listën e notave (nëse pozicioni i punës është për “Mjek specialist”). Për kandidatët që kanë studiuar jashtë vendit aplikohen të njëjtat kërkesa si shkronja “c” më sipër;
e) lejen e ushtrimit të profesionit brenda afatit të vlefshmërisë;
f) fotokopje të librezës së punës (të gjitha faqet që vërtetojnë eksperiencën në punë dhe gjeneralitetet e kandidatit);
g) Vërtetim të gjendjes shëndetësore;
h) Vetëdeklarim të gjendjes gjyqësore;
i) vërtetim nga UMSH-ja që nuk ka masë disiplinore në fuqi.
Çdo dokumentacion tjetër që vërteton, trajnimet, kualifikimet, arsimin shtesë, apo të tjera të përmendura në jetëshkrim.
8. Kandidatët, të cilët janë të punësuar në një institucion shëndetësor publik, nuk mund të konkurrojnë nëpërmjet kësaj platforme. 
9. Mjekët specialistë me kuotë të lirë apo të mbuluar nuk mund të konkurrojnë nëpërmjet platformës, pa përfunduar specializimin.
10. DQOSHKSH-ja përcjellë pranë ministrisë përgjegjëse për shëndetësinë vakancat e raportuara nga spitalet universitare/terciare dhe institucionet e tjera shëndetësore në rrugë elektronike para çdo publikimi.
11. Përjashtimisht, në rastet kur ministria përgjegjëse për shëndetësinë ka lidhur marrëveshje bashkëpunimi me organizata jofitimprurëse (OJF), mjekët e angazhuar në kuadër të këtyre marrëveshjeve, në përfundim të zbatimit të tyre, kanë prioritet për t’u përfshirë brenda sistemit publik shëndetësor, përmes transferimit nga ministria përgjegjëse për shëndetësinë në një nga vendet që rezultojnë vakante. Në transferimet e këtyre mjekëve do të mbahet në konsideratë përvoja e tyre e punës pranë OJF-ve.

KREU III
KOMISIONI I VLERËSIMIT

1. Komisioni i Vlerësimit përbëhet nga tre anëtarë:
a) DQOSHKSH-ja krijon komisionet ad hoc për vlerësimin e kandidatëve për mjek në spitalet rajonale/bashkiake/ditore, NJVKSH-të dhe në qendrat shëndetësore, duke caktuar kryetarin dhe anëtarët, me përbërjen, si më poshtë:
1) një përfaqësues nga DQOSHKSH-ja;
2) një përfaqësues nga DROSHKSH-ja;
3) shefi i shërbimit ose një përfaqësues (mjek) nga shërbimi spitalor dhe për qendrat shëndetësore një përfaqësues nga NJVKSH-ja;
b) Titullari i spitaleve universitare/terciare dhe institucioneve qendrore në varësi të MSHMS-së krijojnë komisionet për vlerësimin e kandidatëve për mjek në institucionet respektive, duke caktuar kryetarin dhe anëtarët, me përbërjen si më poshtë:
1) drejtori/nëndrejtori;
2) shefi i shërbimit/mjek në shërbimin përkatës;
3) një përfaqësues nga njësia e burimeve njerëzore.
Njësia e Menaxhimit të Burimeve Njerëzore në institucionet e përmendura në pikën 1 të këtij kreu, kryen rolin e Sekretariatit Teknik të platformës “Mjek për Shqipërinë” për mbajtjen e të dhënave dhe të dokumentacionit të aplikantëve.
Sekretariati Teknik i platformës “Mjek për Shqipërinë” kryen detyrat e mëposhtme:
a) administron dosjet e aplikantëve që kanë aplikuar në portalin “Mjek për Shqipërinë”;
b) kryen verifikimin paraprak të dokumentacionit të depozituar në përputhje me kërkesat e dosjes së aplikimit të përcaktuara në kreun II, pika 5, të këtij udhëzimi;
c) i vë në dispozicion Komisionit të Vlerësimit, listën e kandidatëve dhe informacionin mbi verifikimin paraprak të dokumentacionit të dosjes së aplikimit;
d) dërgon për publikim në platformën “Mjek për Shqipërinë” pranë DQOSHKSH-së emrat e kandidatëve që plotësojnë kushtet dhe kriteret e pranimit, si dhe i njofton ata për vendin, datën dhe orën e zhvillimit të fazës II;
e) njofton nëpërmjet postës elektronike, kandidatët e kualifikuar për vlerësimin e dosjes ashtu edhe ata të cilët nuk janë kualifikuar duke specifikuar qartësisht dhe në mënyrë të kuptueshme arsyet e moskualifikimit;
f) administron ankesat dhe ja paraqet Komisionit për shqyrtim;
g) dërgon elektronikisht dhe zyrtarisht në DQOSHKSH vendimin përfundimtar të Komisionit për renditjen e kandidatëve sipas pikëve të marra në secilën fazë të vlerësimit;
h) dërgon procesverbalet dhe materialet e tjera të konkurrimit pranë drejtorive rajonale të OSHKSH-së apo drejtorisë së institucionit përkatës;
i) Sekretariati Teknik plotëson formularin e inventarit të dokumenteve të ngarkuara online nga kandidati dhe formularin e inventarit të procedurës sipas periudhave të aplikimit (shtojcat nr. 5 dhe nr. 6).
2. Anëtarët e Komisionit të Vlerësimit duhet të verifikojnë dhe të shmangin konfliktin e interesit me kandidatët (shtojca 2).
3. Komisioni i Vlerësimit kryen detyrat, si më poshtë:
a) kryen vlerësimin me pikë të dokumentacionit të çdo aplikanti, në përputhje me kriteret e vlerësimit të përcaktuara në këtë udhëzim;
b) përgatit pyetjet për intervistën e strukturuar dhe kryen intervistimin e kandidatëve, në përputhje me fushën e njohurive të publikuara në platformën “Mjek për Shqipërinë”, si dhe kryen vlerësimin me pikë të intervistës;
c) kandidatët njoftohen se intervista e strukturuar me gojë do të regjistrohet me zë. Deklarata e pranimit ose e mospranimit për të regjistruar intervistën e strukturuar me gojë duhet të nënshkruhet nga kandidatët. Kjo deklaratë duhet të përfshijë detyrimin nga ana e Komisionit për të ruajtur fshehtësinë e të dhënave të kandidatit. Nëse kandidati refuzon të nënshkruajë deklaratën, atëherë intervista me gojë nuk regjistrohet;
d) kryen vlerësimin përfundimtar dhe renditjen e kandidatëve;
e) organizon procesin e përzgjedhjes së vendeve vakante pranë DROSHKSH-së/institucioneve të tjera pjesë integrale e këtij udhëzimi.
4. Ministria përgjegjëse për shëndetësinë njoftohet për çdo mbledhje të komisioneve dhe ka të drejtë të marrë pjesë si vëzhgues.

KREU IV
VLERËSIMI DHE EMËRIMI

1. Kandidatët do të vlerësohen për diplomën, gjuhën e huaj, përvojën në shëndetësi, trajnimet apo kualifikimet e lidhura me fushën, si dhe për intervistën me gojë.
Totali i pikëve për këtë vlerësim është 50 pikë, përkatësisht:
a) Për mjekë të përgjithshëm:
- deri në 45 pikë vlerësimi i dosjes;
- deri në 5 pikë intervista.
b) Për mjekë specialist:
- deri në 40 pikë vlerësimi i dosjes;
- deri në 10 pikë intervista.
c) Për mjekë specialist në spitale terciare dhe universitare:
- deri në 30 pikë vlerësimi i dosjes;
- deri në 20 pikë intervista.
Regjistrimi audio i intervistës me gojë lejohet vetëm pas dhënies së pëlqimit paraprak me shkrim nga kandidati.
Skema e vlerësimit të dosjes së kandidatëve, përcaktohet sipas shtojcës nr. 1, bashkëlidhur dhe pjesë përbërëse e këtij udhëzimi.
2. Kualifikimi i kandidatëve për fazën e vlerësimit:
a) Sekretariati teknik i platformës “Mjek për Shqipërinë” bën verifikimin e dosjes së kandidatëve dhe konstaton nëse janë dorëzuar të gjitha dokumentet e kërkuara, sipas shpalljes së vendit të lirë. Brenda 24 orëve (1 ditë pune) pas përfundimit të afatit të aplikimit për mjekun specialist dhe pas çdo aplikimi në rastin e mjekut të përgjithshëm, Sekretariati Teknik kryen verifikimin paraprak të dokumentacionit, sipas shtojcës nr. 6. Sekretariati dërgon për publikim në platformën “Mjek për Shqipërinë” pranë DQOSHKSH-së emrat e kandidatëve që plotësojnë kushtet dhe kriteret e pranimit, si dhe përcakton vendin, datën dhe orën e zhvillimit të fazës II të konkurrimit;
b) Në të njëjtën ditë me publikimin e listës, Sekretariati Teknik i platformës “Mjek për Shqipërinë” njofton nëpërmjet postës elektronike, kandidatët e kualifikuar për vlerësimin e dosjes, gjithashtu, edhe ata të cilët nuk janë kualifikuar, duke arsyetuar shkaqet e skualifikimit;
c) Kandidatët kanë të drejtën e ankimimit të vlerësimit, brenda 48 orëve që nga marrja e njoftimit me email, në ndërfaqen “Ankesa ime” të platformës elektronike ose në adresën elektronike zyrtare nëpërmjet së cilës janë bërë me dije për vlerësimin apo moskualifikimin, dhe/ose me shkresë drejtuar Komisionit të Vlerësimit. Pas përfundimit të shqyrtimit të ankesave nga Komisioni i Vlerësimit, në rast se një nga kandidatët do të kualifikohet, Sekretariati Teknik i platformës “Mjek për Shqipërinë” merr masat për ta përfshirë kandidatin në listën e të kualifikuarve, duke vënë në dijeni dhe kandidatin.
3. Komisioni i Vlerësimit kryen vlerësimin e dosjes së kandidatëve brenda tri ditëve pune nga momenti që i është vënë në dispozicion dokumentacioni i verifikuar paraprakisht nga Sekretariati Teknik (shtojca nr. 1).
4. Komisioni i vlerësimit përgatit pyetjet për intervistën e strukturuar me gojë dhe e zhvillon atë me të gjithë kandidatët brenda ditës, në datën e përcaktuar në njoftimin e publikuar në portal. Në përfundim hartohet lista me pikët totale për çdo kandidat dhe, brenda 24 orëve, Sekretariati Teknik i platformës “Mjek për Shqipërinë” i njofton ata për rezultatin, nëpërmjet adresës së tyre me email.
5. Kandidatët kanë të drejtën e ankimimit të vlerësimit brenda 48 orëve që nga marrja e njoftimit me email, në ndërfaqen “Ankesa ime” ose në adresën elektronike zyrtare nëpërmjet së cilës janë bërë me dije për vlerësimin apo moskualifikimin dhe/ose me shkresë drejtuar Komisionit të Vlerësimit. Pas shqyrtimit të ankesës, Komisioni dërgon tek autoriteti përgjegjës për emërimin, raportin dhe vendimin përfundimtar për renditjen e kandidatëve (shtojcat nr. 3, dhe nr. 4).
6. Vendimi i arritur pas përfundimit të shqyrtimit të ankimit i bëhet i ditur ankimuesit, me shkrim ose nëpërmjet postës elektronike.
7. Pas përfundimit të afateve të ankimimit dhe shqyrtimit të ankesave, Komisioni i Vlerësimit shpall renditjen e kandidatëve dhe e dërgon pranë DQOSHKSH-së, e cila menjëherë bën publikimin në portalin “Mjek për Shqipërinë”.
8. Spitalet universitare/terciare dhe institucionet qendrore në varësi të MSHMS-së, bazuar në statutet/rregulloret e tyre, mund të vendosin një kufi minimal pikësh për t’u konsideruar kandidat fitues. Ky kufi minimal pikësh publikohet në shpalljen e vendit të lirë.
9. DQOSHKSH-ja cakton menjëherë orarin dhe vendin për paraqitjen e kandidatëve për përzgjedhjen e vendit/vendeve vakante pas 72 orëve nga publikimi i renditjes së kandidatëve për mjekët specialistë dhe brenda 72 orëve nga publikimi i vendit/vendeve vakant për mjek të përgjithshëm/mjek familje. Kandidati, i cili në renditjen e përgjithshme është renditur me numrin më të lartë të pikëve, ka të drejtën për të qenë i pari në përzgjedhjen e vendit të lirë të punës në institucionet shëndetësore përkatëse. Kandidati duhet të paraqitet fizikisht pranë vendit të përcaktuar nga DQOSHKSH-ja për përzgjedhjen e vendit vakant dhe në rast mospërzgjedhjeje, vendi vakant i ofrohet kandidatit të radhës. Në rastin e mjekut të përgjithshëm apo të mjekut të familjes, kandidati që nuk përzgjedh mbetet në listë pritje për 6 (gjashtë) muaj.
10. Kur dy kandidatë kanë pikë të barabarta, përzgjedhja e vendit të punës bëhet nga kandidati që i përket kategorisë së personave me aftësi të kufizuara, nëse ka të tillë, nëse nuk ka PAK, vendi i punës i ofrohet kandidatit që ka mesataren më të lartë në listën e notave të diplomës universitare.
11. DROSHKSH-ja dërgon aktin e emërimit pranë institucionit për të cilin kandidati fitues ka përzgjedhur vendin e punës në institucionet në varësi të OSHKSH-së, brenda 5 ditëve pune. Institucioni në të cilin shkon emërimi, maksimalisht brenda 3 ditëve pune nga njohja me aktin e emërimit, njofton kandidatin të paraqitet pranë institucionit shëndetësor për të lidhur kontratën individuale të punës. Titullari i institucionit lidh kontratën e punës me mjekun fitues.
12. Spitalet universitare/terciare dhe institucionet qendrore në varësi të MSHMS-së nxjerrin aktin e emërimit për fituesin. Kandidati i shpallur fitues lidh kontratë individuale pune me institucionin shëndetësor.
13. OSHKSH-ja/spitali universitar/terciar dhe institucionet qendrore në varësi të MSHMS-së dokumentojnë procesin e zgjedhjes së vendeve të punës për çdo kandidat, si dhe raportojnë brenda 5 ditëve të para të punës së çdo muaji, me postë elektronike dhe me shkresë zyrtare në MSHMS-së për emërimet/refuzimet apo moskonfirmimet e kandidatëve.
14. Kandidatët mjek familje/mjek të përgjithshëm, të cilët nuk përzgjedhin, qëndrojnë në listën e pritjes për një periudhë maksimalisht 6 (gjashtë) muaj për një vend pune në NJVKSH ku është kualifikuar dhe thirren për përzgjedhje të vendeve vakante sapo të ketë shpallje të reja.
15. Në përfundim të afateve të konkurrimit në rast se për një pozicion mjek specialist nuk ka pasur kandidat fitues, ky njoftim hiqet nga portali dhe mund të publikohet përsëri pasi të rivlerësohet pozicioni.
16. Spitalet universitare/terciare dhe institucionet qendrore në varësi të MSHMS-së dërgojnë listën me emrat e fituesve pranë DQOSHKSH-së. Kjo e fundit ka detyrimin të publikojë menjëherë në portalin “Mjek për Shqipërinë” këto lista, si dhe emrat e mjekëve që përzgjedhin vendin e punës për institucionet në varësi të OSHKSH-së.
17. Në rastin e krijimit të vendeve të lira të përkohshme, pozicionet plotësohen nga kandidatët fitues në listë pritje, të cilët njoftohen sipas renditjes me pikë. Kandidatët të cilët kanë përzgjedhur një vend pune si zëvendësues, për mjek familje/mjek të përgjithshëm (leje barrëlindje, pezullime etj.), thirren për përzgjedhje sa herë krijohen vende të lira pune. Në rast se gjatë periudhës së punës si zëvendësues nuk punësohen në një pozicion definitiv, me përmbushjen e kontratës kalojnë në listëpritje sipas renditjes së tyre me pikë. Përvoja e punës si provizor përllogaritet për efekt pikëzimi.
18. Kërkesat për transferim të mjekëve, shqyrtohen dhe miratohen nga ministri përgjegjës për shëndetësinë.

KREU V
ANKIMIMI, KONTROLLI DHE VERIFIKIMI

1. Kandidatët kanë të drejtën e ankimimit të vlerësimit sipas fazave, brenda 48 orëve që nga marrja e njoftimit me email, në ndërfaqen “Ankesa ime” ose në adresën elektronike zyrtare nëpërmjet së cilës janë bërë me dije për vlerësimin apo moskualifikimin dhe/ose me shkresë drejtuar DROSHKSH-së përkatëse.
2. Komisioni i Vlerësimit shqyrton ankesat dhe i kthen përgjigje ankimuesit, brenda 72 orëve nëpërmjet postës elektronike të publikuar në shpallje.
3. Për ankesat, të cilat vijojnë dhe pas kthim përgjigjes nga Komisioni i Vlerësimit, lidhur me proceset e rekrutimit të zhvilluara pranë:
a) DROSHKSH-së – kandidatit i lind e drejta të ankimohet pranë DQOSHKSH-së. Komisioni ad hoc për shqyrtimin e ankesave (KSHA) ngrihet pranë DQOSHKSH-së, me përbërjen si më poshtë:
1) një përfaqësues nga DQOSHKSH-ja: kryetar;
2) një përfaqësues nga DROSHKSH-ja: anëtar;
3) një përfaqësues (mjek) nga shërbimi spitalor ose NJVKSH-ja: anëtar;
b) Spitalet universitare/terciare dhe institucionet qendrore në varësi të MSHMS-së. Kandidatit i lind e drejta të ankimohet pranë drejtorisë së institucionit përkatës. Komisioni i shqyrtimit të ankesave (KSHA) ngrihet nga titullari i institucionit me anëtar të ndryshëm nga përbërja e komisionit që ka bërë vlerësimin e kandidatit.
4. DQOSHKSH-ja është institucioni përgjegjës për mbikëqyrjen e procedurave të punësimit për institucionet në varësi të saj.
5. DQOSHKSH-ja bën me dije ministrinë përgjegjëse për shëndetësinë në çdo rast të konstatimit të shkeljeve në procedurat e ndjekura sipas këtij udhëzimi.
6. Ministria përgjegjëse për shëndetësinë monitoron dhe kontrollon periodikisht procedurat e punësimit në zbatim të kuadrit ligjor në fuqi.

KREU VI
PROCEDURA E PUNËSIMIT TË MJEKËVE NGA DIASPORA

1. Ministria përgjegjëse për shëndetësinë krijon dhe administron një rubrikë “Mjek nga Diaspora” në faqen zyrtare të saj, në të cilën mjekët nga diaspora regjistrohen dhe shprehin interesin për t’u punësuar në institucionet shëndetësore publike në Republikën e Shqipërisë.
2. Në kuptim të këtij udhëzimi, “Mjek nga diaspora” konsiderohet mjeku që ka kryer studimet universitare dhe/ose specializimin jashtë Republikës së Shqipërisë, ose që ka ushtruar apo ushtron profesionin për të paktën 2 (dy) vite në institucione shëndetësore në shtetet anëtare të Bashkimit Evropian ose OECD-së.
3. Aplikimi konsiderohet i vlefshëm nëse periudha nga momenti i diplomimit ose shkëputjes nga marrëdhënia e punës jashtë vendit nuk kalon 12 muaj.
4. Ministria përgjegjëse për shëndetësinë, mbi bazën e nevojave të sistemit shëndetësor publik, identifikon vendet vakante në përputhje me profilin e mjekut aplikant dhe ngre me urdhër të Titullarit komisionin ad hoc të vlerësimit, të përbërë nga:
1) Një përfaqësues i caktuar nga ministria përgjegjëse për shëndetësinë (në cilësinë e kryetarit);
2) Një përfaqësues nga Operatori i Shërbimeve të Kujdesit Shëndetësor (OSHKSH) ose nga institucioni shëndetësor pritës ku ndodhet vendi vakant;
3) Një përfaqësues nga struktura përgjegjëse për menaxhimin e burimeve njerëzore në ministri.
5. Vlerësimi kryhet sipas rastit, në përputhje me pikën 1 të Kreut IV të këtij udhëzimi.
6. Mjeku i përzgjedhur ka detyrimin të paraqesë dokumentacionin e kërkuar ligjor përpara lidhjes së kontratës/marrëdhënies së punës.
[bookmark: _GoBack]7. Ministria përgjegjëse për shëndetësinë, në bashkëpunim me institucionet përgjegjëse ligjore (Urdhrin e Mjekut dhe ministrinë përgjegjëse për arsimin) mundëson ndjekjen e një procedure të përshpejtuar për verifikimin e dokumentacionit, njohjen e diplomave dhe pajisjen me licencë për ushtrimin e profesionit në Republikën e Shqipërisë.
8. Mjekët e punësuar sipas këtij kreu gëzojnë të njëjtat të drejta dhe detyrime si mjekët e tjerë të punësuar në institucionet shëndetësore publike.

KREU VII
PLOTËSIMI I VENDEVE VAKANTE NËPËRMJET PROGRAMIT TË BONUSIT

1. Për raste të veçanta të mungesës së mjekut specialist në shërbime të ndryshme të spitaleve rajonale, bashkiake dhe ditore apo në rastet e mungesës së mjekut të përgjithshëm pranë shërbimit të urgjencës në spitalet bashkiake, me propozim të DQOSHKSH-së, ministri përgjegjës për shëndetësinë kontrakton për një periudhë të caktuar mjek specialist apo mjek të përgjithshëm për mbulimin e shërbimit të munguar.
2. Ministria përgjegjëse për shëndetësinë përgatit shpalljen për ata mjek, për të cilët do të aplikohet Programi i Bonusit, e dërgon për publikim në portalin “Mjek për Shqipërinë” në ndërfaqen “Mjek me bonus” dhe njëkohësisht e publikon atë në faqen zyrtare të MSHMS-së.
3. Kandidatët që aplikojnë në Programin e Bonusit mund të jenë të punësuar në institucionet shëndetësore publike ose mund të vijnë nga jashtë sistemit publik shëndetësor.
4. Për aplikim nevojitet:
a) kërkesa për shprehje interesi;
b) vërtetimi i punësimit nga institucioni shëndetësor ku punon, si dhe leje nga institucioni për pjesëmarrje në Programin e Bonusit (kur mjeku është i punësuar në institucionet shëndetësore publike);
c) diploma e specialitetit ose e mjekësisë së përgjithshme;
d) licenca e ushtrimit të profesionit brenda afatit të vlefshmërisë;
e) jetëshkrimi i kandidatit (CV).
5. MSHMS-ja krijon Komisionin e Vlerësimit për aplikantët në Programin e Bonusit. Komisioni i vlerësimit administron dokumentet e aplikantëve, zhvillon intervistën me kandidatët dhe zgjedh fituesin mbi bazën e përcaktimeve të urdhrit të ministrit të Shëndetësisë dhe Mirëqenies Sociale.
6. Mjeku që përzgjidhet për Programin e Bonusit lidh kontratë me MSHMS-në, me institucionin shëndetësor ku do të punojë dhe me drejtorinë rajonale të FSDKSH-së.
7. Në përfundim të kontratës mjeku kthehet në vendin e mëparshëm të punës për rastet kur vjen nga sistemi shëndetësor publik.
8. Në zbatim të sistemit të referimit për konsulta dhe ndërhyrje kirurgjikale në spitale të tjera, dërgimi i mjekëve specialist, nga një spital universitar/terciar në një spital rajonal/bashkiak, miratohet nga MSHMS-ja, dhe nga një spital rajonal në një tjetër spital rajonal apo bashkiak/ditor miratohet nga drejtoria qendrore e OSHKSH-së.

KREU VIII
MASA DISIPLINORE, PEZULLIMI DHE LARGIMI NGA PUNA I MJEKËVE

1. Procedura disiplinore ndaj mjekut fillon nga drejtori/titullari i institucionit ku është i punësuar.
2. Shkeljet disiplinore si rregull përcaktohen në kontratën kolektive të punës, si dhe në akte të tjera ligjore dhe nënligjore në fuqi.
3. Procedura disiplinore duhet të garantojë të drejtën e punonjësit për t’u njoftuar lidhur me fillimin e procedimit, të drejtën për t’u dëgjuar, për të paraqitur prova, si dhe të drejtën për t’u ankuar ndaj vendimit përfundimtar.
4. Mjeku mund të pezullohet nga puna nga titullari i institucionit ku është punësuar, në rastet e parashikuara nga aktet ligjore dhe nënligjore në fuqi. Gjatë kohës së pezullimit, punonjësit i ndërpriten marrëdhëniet financiare.
5. Largimi nga puna i mjekut bëhet nga drejtori/titullari i institucionit sipas akteve ligjore në fuqi dhe për mjekët në institucionet në varësi të OSHKSH-së njoftohet NJVKSH-ja/DROSHKSH-ja dhe DQOSHKSH-ja.

KREU IX
DISPOZITA TË FUNDIT

1. Udhëzimi nr. 205, datë 9.4.2024, “Për procedurat e punësimit, emërimit, pezullimit, lirimit dhe të disiplinës së mjekëve në institucionet shëndetësore publike në Republikën e Shqipërisë, nëpërmjet Platformës Elektronike”, shfuqizohet.
2. Ngarkohen për zbatimin e këtij udhëzimi Ministria e Shëndetësisë dhe Mirëqenies Sociale, Drejtoria Qendrore dhe drejtoritë rajonale të OSHKSH-së, si dhe institucionet shëndetësore publike.
Ky udhëzim hyn në fuqi menjëherë dhe botohet në Fletoren Zyrtare.

MINISTËR I SHËNDETËSISË
DHE MIRËQENIES SOCIALE
Evis Sala

[bookmark: _Hlk226638032]
KRITERET DHE SKEMA E VLERËSIMIT TË DOSJEVE 
TË KANDIDATËVE PËR MJEK TË PËRGJITHSHËM
[bookmark: _Hlk226638641]SHTOJCA 1
	Nr.
	Treguesit dhe kriteret
	Pikët

	1
	Përvoja në punë si mjek i përgjithshëm/mjek familje (një pikë për çdo vit pune, deri në 15 vite eksperiencë pune).
Njihet dhe përvoja në punë si mjek vullnetar (vërtetuar nga Agjencia Kombëtare e Punësimit dhe Aftësive sipas ligjit nr. 94/2025, “Për vullnetarizmin”).
	1–15
pikë

	2
	Nota mesatare e studimeve të larta, vlerësimi bëhet sipas kësaj skeme: 
nota mesatare (e thjeshtë) 5.00–6.00 = 1 pikë;
nota mesatare (e thjeshtë) 6.01–7.00 = 2 pikë;
nota mesatare (e thjeshtë) 7.01–8.00 = 3 pikë; 
nota mesatare (e thjeshtë) 8.01–9.00 = 4 pikë; 
nota mesatare (e thjeshtë) 9.01–10.00 = 5 pikë.
	

1–5 pikë

	3
	Nota mesatare e studimeve të specialitetit, vlerësimi bëhet sipas pikës 2.
	1–5 pikë

	4
	Dëshmi të njohjes së gjuhës/vet të huaja:
Gjuhë e huaj e mbrojtur në IAL-të publike, 1 pikë;
Gjuhë e huaj e mbrojtur me testim ndërkombëtar niveli B1 = 1 pikë; 
Gjuhë e huaj e mbrojtur me testim ndërkombëtar niveli B2 = 2 pikë.
Pavarësisht se kandidati mund të ketë disa gjuhë të huaja të mbrojtura, në këtë rubrikë nuk mund të llogariten më shumë se 2 pikë në vlerësimin e dosjes.
	

0–2 pikë

	5
	Grada shkencore, maksimumi: 10 pikë;
Studime doktorature në shëndetësi: 10 pikë;
Studime master në një nga fushat e shëndetësisë: 5 pikë.
	0–10 pikë

	6
	Diploma dhe dëshmi të tjera kualifikimesh që lidhen me fushën, maksimumi 8 pikë:
a) kualifikime nga 3 deri në 6 muaj: 4 pikë;
b) kualifikime 6 muaj e më shumë: 8 pikë.
	
0–8 pikë



KRITERET DHE SKEMA E VLERËSIMIT TË DOSJEVE 
TË KANDIDATËVE PËR MJEK SPECIALIST 
SHTOJCA 2
	Nr.
	Treguesit dhe kriteret
	Pikët

	1
	Përvoja në punë si mjek specialist (do të llogariten vetëm vitet si mjek specialist pas kryerjes së specializimit; një pikë për çdo vit pune, deri në 10 vite eksperiencë pune)
	10 pikë

	2
	Nota mesatare e studimeve të larta, vlerësimi bëhet sipas kësaj skeme: 
nota mesatare (e thjeshtë) 5.00–6.00 = 1 pikë;
nota mesatare (e thjeshtë) 6.01–7.00 = 2 pikë; 
nota mesatare (e thjeshtë) 7.01–8.00 = 3 pikë; 
nota mesatare (e thjeshtë) 8.01–9.00 = 4 pikë; 
nota mesatare (e thjeshtë) 9.01–10.00 = 5 pikë.
	

1–5 pikë

	3
	Nota mesatare e studimeve të specialitetit, vlerësimi bëhet sipas pikës 2.
	1–5 pikë

	4
	Dëshmi të njohjes së gjuhës/vet të huaja:
Gjuhë e huaj e mbrojtur në IAL-të publike, 1 pikë;
Gjuhë e huaj e mbrojtur me testim ndërkombëtar niveli B1 = 1 pikë; 
Gjuhë e huaj e mbrojtur me testim ndërkombëtar niveli B2 = 2 pikë;
Pavarësisht se kandidati mund të ketë disa gjuhë të huaja të mbrojtura, në këtë rubrikë nuk mund të llogariten më shumë se 2 pikë në vlerësimin e dosjes.
	

0–2 pikë

	5
	Grada shkencore, maksimumi: 10 pikë;
Studime doktorature në shëndetësi: 10 pikë;
Studime master në një nga fushat e shëndetësisë: 8 pikë.
	0–10 pikë

	
6
	Diploma dhe dëshmi të tjera kualifikimesh që lidhen me fushën, maksimumi 8 pikë:
a) kualifikime nga 3 deri në 6 muaj: 4 pikë;
b) kualifikime 6 muaj e më shumë: 8 pikë.
	
0–8 pikë




KRITERET DHE SKEMA E VLERËSIMIT TË DOSJEVE TË KANDIDATËVE 
PËR MJEK SPECIALIST NË SPITALET TERCIARE & UNIVERSITARE
SHTOJCA 3

	Nr.
	Treguesit dhe kriteret
	Pikët

	1
	Përvoja në punë si mjek specialist (do të llogariten vetëm vitet si mjek specialist pas kryerjes së specializimit; 0.5 pikë për çdo vit pune, deri në 10 vite eksperiencë pune).
	1–5 pikë

	2
	Nota mesatare e studimeve të larta, vlerësimi bëhet sipas kësaj skeme: 
nota mesatare (e thjeshtë) 5.00–6.00 = 1 pikë;
nota mesatare (e thjeshtë) 6.01–7.00 = 2 pikë; 
nota mesatare (e thjeshtë) 7.01–8.00 = 3 pikë; 
nota mesatare (e thjeshtë) 8.01–9.00 = 4 pikë; 
nota mesatare (e thjeshtë) 9.01–10.00 = 5 pikë.
	

1–5 pikë

	3
	Nota mesatare e studimeve të specialitetit, vlerësimi bëhet sipas pikës 2.
	1–5 pikë

	4
	Dëshmi të njohjes së gjuhës/vet ë huaja:
Gjuhë e huaj e mbrojtur në IAL-të publike, 1 pikë;
Gjuhë e huaj e mbrojtur me testim ndërkombëtar niveli B1 = 1 pikë; 
Gjuhë e huaj e mbrojtur me testim ndërkombëtar niveli B2 = 2 pikë;
Pavarësisht se kandidati mund të ketë disa gjuhë të huaja të mbrojtura, në këtë rubrikë nuk mund të llogariten më shumë se 2 pikë në vlerësimin e dosjes.
	

0–2 pikë

	5
	Grada shkencore, maksimumi: 8 pikë:
Studime doktorature në shëndetësi: 8 pikë;
Studime master në një nga fushat e shëndetësisë: 5 pikë.
	0–8 pikë

	6
	Diploma dhe dëshmi të tjera kualifikimesh që lidhen me fushën, maksimumi 5 pikë:
a) kualifikime nga 3 deri në 6 muaj: 1 pikë;
b) kualifikime 6 muaj e më shumë: 5 pikë.
	
0–5 pikë



SHTOJCA 4

DEKLARATË PËR PAJTUESHMËRINË ME LIGJIN PËR PARANDALIMIN E KONFLIKTIT TË INTERESIT

Deklaroj në përgjegjësinë time se në procesin e konkurrimit për pozicionin mjek pranë _________________ që zhvillohet në datën __.__.____, nuk jam në konflikt interesi me asnjë prej kandidaturave të paraqitura për konkurrim.

DEKLARUESI DATA

SHTOJCA NR. 5

KOMISIONI I VLERËSIMIT TË KANDIDATËVE
VENDIM
____________________

Për përfundimin e procedurës së konkurrimit për pozicionin ___________________________
Në zbatim të VKM-së nr. 419, datë 4.7.2018, “Për krijimin, mënyrën e organizimit dhe të funksionimit të operatorit të shërbimeve të kujdesit shëndetësor” ose (akti i krijimit të institucionit përkatës, për institucionet që nuk janë në varësi të operatorit) Komisioni i Vlerësimit të kandidatëve, i krijuar në urdhrin nr. __, datë __.__._____ të (organit përkatës), zhvilloi procesin e vlerësimit të kandidatëve për pozicionin:___________________ 
Në përfundim të procedurës, Komisioni i Vlerësimit,

VËREN:

Nga rezultatet e vlerësimit, kandidatët e kualifikuar janë:
1. Z. ..................................
2. Znj. ...............................
Në përfundim të procedurës rezulton se renditja e kandidatëve është sipas Raportit paraprak të datës që i bashkëlidhet këtij vendimit dhe është pjesë e tij.
Bazuar në udhëzimin nr. ___, datë __.__._____, “Për procedurat e punësimit, emërimit, pezullimit, lirimit dhe të disiplinës së mjekëve në institucionet shëndetësore publike në Republikën e Shqipërisë nëpërmjet platformës elektronike”, Komisioni i Vlerësimit,

VENDOSI:

Përzgjedhjen e z./znj. ______________ si kandidati i cili renditet i pari, për t’u emëruar në pozicionin: ___________________________.
 Ky vendim hartohet në dy kopje origjinale. Një kopje i përcillet për njoftim brenda 24 orëve (organit të emërtesës), një kopje administrohet në dosjen e procedurës nga njësia e burimeve njerëzore të institucionit që ngre komisionin.

Komisioni i Vlerësimit
______________ kryetar;
______________ anëtar;
______________ anëtar.


SHTOJCA NR. 6

KOMISIONI I VLERËSIMIT TË KANDIDATËVE 
RAPORT
Datë ___.____._____

Për rezultatin e procedurës së konkurrimit për pozicionin

___________________________

Në zbatim të VKM-së nr. 419, datë 4.7.2018, “Për krijimin, mënyrën e organizimit dhe të funksionimit të operatorit të shërbimeve të kujdesit shëndetësor” ose (akti i krijimit të institucionit përkatës, për institucionet që nuk janë në varësi të operatorit) , Komisioni i Vlerësimit të kandidatëve, i krijuar në urdhrin nr. ______ , datë ___.___._____ të (organit përkatës), zhvilloi procesin e vlerësimit të kandidatëve për pozicionin: _______________________
Nga rezultati në të tre fazat e konkurrimit, lista e kandidatëve të kualifikuar për të marrë pjesë në këtë fazë është:
1. Z. ..............................................
Në përfundim të procedurës, bazuar në formularët për vlerësimin individual, vlerësimi dhe renditja e kandidatëve është si më poshtë:

	Emri/mbiemri
i kandidatit
	Pikët për dokumentet
e dorëzuara
	Pikë për intervistën
me gojë
	Shuma totale e
pikëve
	Lista e kandidatëve sipas pikëve të marra

	
	
	
	
	


Ky vendim hartohet në dy kopje origjinale. Një kopje i përcillet për njoftim brenda 24 orëve (organit të emërtesës), një kopje administrohet në dosjen e procedurës nga njësia e burimeve njerëzore të institucionit që ngre komisionin.
Komisioni i Vlerësimit
______________ kryetar;
______________ anëtar;
______________ anëtar.


SHTOJCA NR. 7

REPUBLIKA E SHQIPËRISË
MINISTRIA E SHËNDETËSISË DHE MIRËQENIES SOCIALE
OPERATORI I SHËRBIMEVE TË KUJDESIT SHËNDETËSOR
DREJTORIA RAJONALE
Fletë inventari
Inventari i dosjes nr. ____, i aplikimeve të thirrjes ____________ Periudha e aplikimit: (___________________ deri më _______________ )
Afati i kryerjes së procedurave: nga data __.___.20__ deri më __.__.20__ Komisioni i Vlerësimit: ……………… ; …………………………; ………………………

	Nr.
	Emërtimi i shkresës
	Nr. datë
	Nr. i fletëve

	1
	Njoftim për shpalljen e vendit vakant
	
	1

	2
	Publikimi
	
	4

	3
	Procesverbal i verifikimit paraprak
	
	……..

	4
	Ankesa/kthim përgjigje
	
	

	5
	Procesverbali i verifikimit final dhe kalimi në fazën e
dytë (përfshi edhe ankesat e kësaj faze)
	
	

	6
	Formulari i regjistrimit më zë ose jo
	
	

	7
	Procesverbali i intervistës së strukturuar
	
	

	8
	Deklaratat e konfliktit të interesit
	
	

	9
	Raport i vlerësimit paraprak
	
	

	10
	Ankesa/kthim përgjigje
	
	

	11
	Vendimi përfundimtar
	
	

	12
	Dërgimi për publikim në platformë
	
	

	13
	Ankesa/kthim përgjigje/refuzime
	
	

	14
	Shkresa me vendimin e drejtorit
	
	

	
	Dokumentacioni ndihmës
	
	

	
	…….. etj.
	
	

	
	TOTALI I FLETËVE
	
	



Inventari përfundon me numër rendor _______________
Sekretariati i platformës elektronike “Mjekë për Shqipërinë”
1. _______________
2. _______________
3. _______________

Dorëzuesi (përgjegjësi i Sektorit ….)_______________________________
Marrësi në dorëzim (Arkiva) datë, më ______________________














SHTOJCA NR. 8

REPUBLIKA E SHQIPËRISË
MINISTRIA E SHËNDETËSISË DHE MIRËQENIES SOCIALE
OPERATORI I SHËRBIMEVE TË KUJDESIT SHËNDETËSOR DREJTORIA RAJONALE 
_______________
DREJTORIA E FINANCËS DHE SHËRBIMEVE MBËSHTETËSE

Dosja e aplikimit përmban:

	Nr.
	dokumentacion
	Po
	Jo
	Nr. faqesh
	I detyrueshëm

	1
	Jetëshkrimi i kandidatit (CV)
	
	
	
	I detyrueshëm

	2
	Libreza e punës
	
	
	
	

	3
	Diploma universitare dhe lista e notave. Për kandidatët që kanë studiuar jashtë vendit, diploma e tyre duhet të jetë e njohur nga
ministria e përgjegjëse për arsimin
	
	
	
	I detyrueshëm

	4
	Diploma e specializimit dhe lista e notave
	
	
	
	E detyrueshme nëse pozicioni i punës është për
mjek specialist

	5
	Leja e ushtrimit të profesionit
	
	
	
	E detyrueshme

	6
	Dëshmi të kualifikimeve shkencore (gradë ose titull
akademik/shkencor)
	
	
	
	

	7
	Dëshmi të njohjes së gjuhës/ve të huaja
	
	
	
	

	8
	Certifikatat e pjesëmarrjes në aktivitetet e edukimit në vazhdim,
të ndjekura brenda dhe jashtë vendit
	
	
	
	

	9
	Të tjera
	
	
	
	

	10
	
	
	
	
	

	11
	
	
	
	
	

	12
	
	
	
	
	

	13
	
	
	
	
	



Data __.__.202__
    Dorëzuesi:                                                               Marrësi në dorëzim:

